મેં માથું હલાવ્યું, આજુબાજુ જોયું. મિત્તલ દેખાતો નહોતો. કદાચ અંદર હશે અથવા ઓફિસથી પાછો આવ્યો નહીં હોય. હું એની ગેરહાજરીનો લાભ લેતો હોઉં એમ શોભાને બરાબર જોઈ લેવા મથ્યો. અત્યારે અમારી વચ્ચે કોઈ નહોતું. મિત્તલ આવશે પછી શોભા મારા માટે સાવ બદલાઈ જશે. હું ત્રીજી અને બહારની વ્યક્તિ બની જઈશ. બહારની વ્યક્તિ ? એ તો હું શોભાની હાજરીમાં પણ હતો. એ એના ફાર્મ હાઉસમાં હતી અને હું સોફા પર અજાણી વ્યક્તિ જેમ બેઠો હતો. મિત્તલ અહીં હાજર હોય કે ન હોય કશો ફરક પડતો નહોતો.